יואב הר-אבן

יואב הר-אבן (נולד ב-21 בפברואר 1966) היה מנכ"ל רפאל - מערכות לחימה מתקדמות בין השנים 2015 ועד 2024. שירת כקצין בצה"ל בדרגת אלוף ובתפקידו האחרון שימש כראש אגף המבצעים.

 ביוגרפיה 
יואב הר-אבן נולד ב-21 בפברואר 1966, בן לאבי הר-אבן, קצין בחיל התותחנים ולימים מנהל סוכנות החלל הישראלית.

 שירותו הצבאי 
הר-אבן שירת בחיל התותחנים. בשנים 1993 עד 1995 שימש כמפקד גדוד 55 בעוצבת עמוד האש, ובתפקידו הבא פיקד על קורס קציני תותחנים בבית הספר לתותחנות שדה. ב-1998 מונה לראש לשכת הרמטכ"ל ושירת תחת שאול מופז. בשנת 2000 קודם לדרגת אל"ם ומונה למפקד אגד ארטילרי 973, אגד מילואים. ב-2002 מונה למפקד אגד ארטילרי 215. ב-2004 מונה לעוזר הרמטכ"ל משה יעלון. ב-2005 קודם לדרגת תא"ל ומונה למפקד עוצבת המפץ, אוגדת שריון במילואים. שירת בתפקיד זה בתקופת מלחמת לבנון השנייה, במקביל פיקד על קורס מפקדי פלוגות ומפקדי גדודים.

בספטמבר 2008 מונה לראש חטיבת התכנון וראש מטה זרוע היבשה ושירת בתפקיד זה עד אוגוסט 2011. לאחר מכן שירת כפרויקטור באגף התכנון של המטכ"ל. באוגוסט 2012 קודם לדרגת אלוף ובספטמבר 2012 החל לכהן כראש אגף המבצעים, ועמד בראשו בין היתר במבצע עמוד ענן ובמבצע צוק איתן. במאי 2015 סיים את תקופת כהונתו ופרש משירות הקבע.

 תפקידיו הציבוריים 
בנובמבר 2015 נבחר על ידי דירקטוריון רפאל - מערכות לחימה מתקדמות לכהן כמנכ"ל הבא של החברה. בינואר 2016 החל לכהן בתפקיד. בתקופת כהונתו של הר-אבן פיתחה רפאל מספר מרכזי פיתוח ומפעלים: בשנת 2018 נפתח מרכז הפיתוח בתל אביב, שהפך למרכז הפיתוח הראשון של החברה במרכז הארץ. בשנת 2019 פתחה החברה את מרכז הפיתוח החדש בבאר שבע. באותה השנה חנכה רפאל מפעל ייצור שני בהודו ושנה לאחר מכן חנכה מפעל חדש בשלומי.

בשנת 2019 רכשה רפאל 50% מיצרנית הכטמ"מים אירונאוטיקס, וב-2023 רכשה את 50% הנותרים. בגין עסקה זו יצא דו"ח ביקורת של רשות החברות. בספטמבר 2023 קלט חיל האוויר את כלי הטיס הבלתי מאויש החדש 'ניצוץ', שפותח ברפאל ובאירונאוטיקס במסגרת פרויקט 'ענני סערה'. לפי פרסומים שונים, כלי הטיס הבלתי מאויש נכנס לשימוש במסגרת המלחמה בעזה ובמסגרת מבצע עם כלביא באיראן, וצייד את צה"ל ביכולות מתקדמות ובאחיזת שטח משופרת.

בהמשך 2019 רכשה רפאל 50% מחברת "כנפית" ממגדל העמק, המייצרת חלקי מבנה לכטמ"מים. בספטמבר 2022 רכשה רפאל את חברת פירסון אנג'ינירינג הבריטית, המייצרת ציוד גישור והנדסה קרבית.

בתקופת כהונתו של הר-אבן ובעקבות אישור של שר הביטחון דאז, בני גנץ, יצא בשנת 2022 לדרך פיתוח וייצור "מגן אור" – מערכת הגנה אקטיבית המבוססת נשק לייזר להגנה מפני איומים שונים, אותה מפתחת רפאל בשיתוף אלביט. ביוני 2022 חשפה רפאל את הדור ה-6 של הטיל תמוז, טיל הנ"ט המתקדם בעולם בו הוטמעו יכולות חדשות כגון טווח שיגור מוגדל של 50 קילומטר ויכולת שיגור של עד ארבעה טילים במקביל. בדצמבר באותה השנה פורסם כי לוקהיד מרטין ורפאל חתמו על הסכם לניסויים ולייצור של מערכת מגן אור.

בשנת 2023 רפאל רשמה שיא במכירות, עם הכנסות של כ-14 מיליארד שקל וכן שיא בהזמנות חדשות בהיקף של כ-30 מיליארד שקל. מדובר בגידול של כ-70% במכירות ביחס לתחילת כהונתו של הר אבן כמנכ"ל החברה בשנת 2015, אז היקף המכירות עמד על 8.3 מיליארד ₪.

בינואר 2024 החליט הרמטכ"ל הרצי הלוי על הקמת צוות לתחקור אירועי טבח שבעה באוקטובר, שבראשו יעמוד הרמטכ"ל לשעבר שאול מופז, ובנוסף יכלול את הר-אבן ואת ראש אמ"ן לשעבר אהרן זאבי-פרקש ומפקד פיקוד הדרום לשעבר סמי תורג'מן. 

מאפריל 2024 עד ספטמבר 2025 כיהן כמנכ"ל PowerGen, חברת האנרגיה שבבעלות קרן ג'נריישן. בשנת 2024 השיקו בזק ו-PowerGen את בזק energy – מותג החשמל של החברה המשותפת בזק-ג'ן.

בפברואר 2026 מונה ליושב ראש חברת סינדיאנה טכנולוגיות (Sindiana Technologies) הישראלית להובלת התרחבות בשוק הסימולטורים הביטחוני.

 חיים פרטיים 
הר-אבן בעל תואר ראשון בכלכלה ובמדעי המדינה, ובעל תואר שני במנהל עסקים בהצטיינות שניהם מאוניברסיטת תל אביב.

הוא נשוי ואב לשלושה ילדים ומתגורר במודיעין-מכבים-רעות.

אביו, אבי הר-אבן, נרצח במהומות בעכו בהצתת מלון האפנדי.

קישורים חיצוניים

 .
 .
 אלכס פישמן, "יש בסוריה 20 אלף אנשי ג'יהאד עולמי. ברגע שיגמרו לטפל באסד, אנחנו הבאים בתור", ידיעות אחרונות "המוסף לשבת",  03.01.2014, עמודים 18–20, כפי שהועלה באתר פרש.
 .
מכתביו



 הערות שוליים 

קטגוריה:מפקדי עוצבת המפץ
קטגוריה:ראשי אמ"ץ
קטגוריה:אלופי צה"ל
קטגוריה:מפקדי גדודים בחטיבה 215
קטגוריה:מפקדי קורס מפקדי פלוגות ומפקדי גדודים
קטגוריה:מפקדי אגד ארטילרי 215
קטגוריה:מפקדי עוצבת אשדות
קטגוריה:עוזרי הרמטכ"ל
קטגוריה:ראשי לשכת הרמטכ"ל
קטגוריה:מנכ"לים יוצאי שירות קבע בצה"ל
קטגוריה:מנכ"לי רפאל
קטגוריה:בוגרי אוניברסיטת תל אביב
קטגוריה:יתומי פעולות האיבה
קטגוריה:מפקדי אוגדות במלחמת לבנון השנייה
קטגוריה:ראשי מטה זרוע היבשה
קטגוריה:ישראלים שנולדו ב-1966